​ShAVKAT MIRZIYoEVNING PREZIDENTLIK FAOLIYaTINING  BIRINChI YILI HAQIDA KOREYaDA KOREYS TILIDA KITOB ChOP ETILDI

Koreya Respublikasida Shavkat MirziyoevningO`zbekiston Respublikasi Prezidenti lavozimidagi faoliyatining birinchi yili haqida koreys tilida “O`zbekiston Respublikasi Prezidenti Shavkat Mirziyoev” nomli kitob chop etildi.
2017 yil 20 noyabr kuni nashr etilgan ushbu kitob 8 bo`limni o`z ichiga olgan 320 ta sahifa va ko`plab suratlardan iborat bo`lib, 50 ming nusxada chop etildi.
Nashrda Shavkat Miromonovich Mirziyoevning avval O`zbekiston Respublikasi Prezidenti vazifasini bajaruvchi, so`ng Prezident lavozimidagi faoliyati haqida batafsil ma`lumot berilgan. Prezidentning O`zbekiston va xorijda so`zlagan nutqlaridan, jumladan, inaugurasiya marosimida, Konstitusiya bayramida, BMT Bosh assambleyasidagi nutqidan hamda  yangi yil bayrami tabrigidan  iqtiboslar keltirilgan.
Kitobda Prezident Mirziyoev tashabbusi bilan barcha  sohalarda boshlangan  juda muhim islohotlarning tahliliga katta e`tibor qaratilgan.  Iqtisodiyotning liberallashuvi, xorijiy investisiyalarni jalb qilish va himoyalash bo`yicha aniq chora-tadbirlar, valyuta bozorini liberallashtirish, aholining ijtimoiy himoyasi, mamlakat viloyatlariga nisbatan yangi siyosat, so`z erkinligi va konstitusiyaviy huquq tamoyillarini himoya qilish, jamiyatda kuzatilayotgan umumiy demokratlashtirish va liberallashuv, bularning barchasi Prezident Mirziyoev tashabbusi bilan boshlangan yangi islohotlarning dastlabki  natijalaridir. 
Kitobning “2017-2021 yillarda O`zbekistonni rivojlantirishning beshta ustuvor yo`nalishi bo`yicha Harakatlar strategiyasi” nomli bobini muallif katta qiziqish bilan alohida tahlil qilgan. 
Shuningdek, O`zbekiston Prezidentining tashqi siyosatdagi mintaqaviy hamkorlikning yangi impulsiga turtki bo`lgan, O`zbekistonning qo`shni davlatlar bilan aloqalarini yangi bosqichga olib chiqqan tashabbuslari haqida so`z boradi. O`tgan bir yil davomida Prezident Mirziyoevning xorijiy davlatlarga tashrifi, O`zbekistonga tashrif buyurgan bir necha davlat rahbarlari hamda nufuzli xalqaro tashkilotlar etakchilari bilan bo`lib o`tgan muzokaralari haqida batafsil ma`lumot berilgan.
Shu kunlarda koreys diasporasining O`zbekistonda istiqomat qilayotganiga  80 yil to`lmoqda va bu sana mamlakatimizda keng nishonlanmoqda.  Kitob muallifi O`zbekiston va Janubiy Koreya o`rtasida gumanitar sohada uzoq yillardan buyon  davom etayotgan mustahkam do`stona munosabatlarni chuqur hayajon bilan hikoya qiladi.
Kitobda O`zbekiston  va Koreya Respublikasi o`rtasidagi ko`p yillik muvaffaqiyatli savdo-iqtisodiy hamkorlikka ham keng o`rin berilgan. 
Kitob muallifi haqida:
Nashriyot haqida:
Kitob Koreya Respublikasida OAV sohasidagi yuridik shaxs sifatida ro`yxatdan o`tgan “UzKorEconomyMediaGroup” tomonidan chop etilgan. Nashriyot tarkibida “UzKorEconomy” (www.uzkoreconomy.com) – koreys tilida O`zbekistonning  iqtisodiy- siyosiy, gumanitar va ma`naviy sohalarda ro`y berayotgan o`zgarishlar va yangiliklarni tezkor ravishda  yoritib boruvchi internet-gazetasi ham faoliyat olib bormoqda. Yaqin kunlarda nashriyot 2 haftada bir marta hajmi 100  sahifalik “UzKorEconomy” bosma jurnalini chop etishni rejalashtirgan.